Akt o podmienkach pristúpenia Bulharskej republiky a Rumunska a o úpravách zmlúv, na ktorých je založená Európska únia - Príloha VII:Zoznam uvedený v článku 23 Aktu o pristúpení: prechodné opatrenia Rumunsko - 4.Politika hospodárskej súťaže - B.Reštrukturalizácia oceliarskeho priemyslu



Úradný vestník L 157 , 21/06/2005 S. 0318 - 0322



B. REŠTRUKTURALIZÁCIA OCELIARSKEHO PRIEMYSLU Zmluva o založení Európskeho spoločenstva, hlava VI, kapitola 1 "Pravidlá hospodárskej súťaže" 1. Bez ohľadu na ustanovenia článkov 87 a 88 Zmluvy o ES sa štátna pomoc poskytnutá v rokoch 1993 až 2004 Rumunskom na účely reštrukturalizácie určitým častiam rumunského oceliarskeho priemyslu považuje za zlučiteľnú so spoločným trhom, ak: - obdobie stanovené v článku 9 ods. 4 protokolu 2 k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Rumunskom na strane druhej [8] týkajúceho sa výrobkov ESUO bolo predĺžené do 31. decembra 2005, - podmienky stanovené v národnom reštrukturalizačnom programe a v jednotlivých podnikateľských zámeroch, na ktorých základe bola predĺžená platnosť uvedeného protokolu, sa dodržia počas celého obdobia rokov 2002 až 2008, - podmienky uvedené v týchto ustanoveniach a v dodatku A sú splnené, - v žiadnej forme sa nebude poskytovať alebo vyplácať štátna pomoc oceliarňam, na ktoré sa vzťahuje národný reštrukturalizačný program od 1. januára 2005 do 31. decembra 2008, do konca reštrukturalizačného obdobia a - po 31. decembri 2004 nebude rumunskému oceliarskemu priemyslu vyplatená ani poskytnutá žiadna štátna pomoc na reštrukturalizáciu. Na účely týchto ustanovení a dodatku A sa štátna pomoc na reštrukturalizáciu chápe ako akékoľvek opatrenie týkajúce sa oceliarskych spoločností, ktoré predstavuje štátnu pomoc v zmysle článku 87 ods. 1 Zmluvy o ES a ktoré nemožno považovať za zlučiteľné so spoločným trhom v súlade s bežnými pravidlami uplatňovanými v Spoločenstve. 2. Štátna pomoc môže byť v rámci programu reštrukturalizácie rumunského oceliarskeho priemyslu poskytnutá výlučne spoločnostiam uvedeným v dodatku A časť I (ďalej len "oprávnené spoločnosti"). 3. Reštrukturalizácia rumunského oceliarskeho odvetvia, ako je opísaná v jednotlivých podnikateľských zámeroch oprávnených spoločností a v národnom reštrukturalizačnom programe, a v súlade s podmienkami stanovenými v dodatku A, sa ukončí najneskôr 31. decembra 2008 (ďalej len "koniec obdobia reštrukturalizácie"). 4. Oprávnená spoločnosť nemôže: a) v prípade zlúčenia so spoločnosťou, ktorá nie je uvedená v dodatku A časť I, previesť výhody zo štátnej pomoci poskytnutej oprávnenej spoločnosti; b) prevziať aktíva akejkoľvek spoločnosti, ktorá nie je uvedená v dodatku A časť I a previesť na ňu poskytnuté výhody štátnej pomoci do 31. decembra 2008. 5. Akékoľvek následné zmeny vlastníctva ktorejkoľvek z oprávnených spoločností musia spĺňať podmienky a zásady týkajúce sa životaschopnosti, štátnej pomoci a zníženia výrobnej kapacity vymedzené v týchto ustanoveniach a v dodatku A. 6. Spoločnosti, ktoré nie sú uvedené v dodatku A časť I uvedené ako "oprávnené spoločnosti", nevyužívajú štátnu pomoc na reštrukturalizáciu ani žiadnu inú pomoc, ktorá sa nepovažuje za zlučiteľnú s pravidlami Spoločenstva o poskytovaní štátnej pomoci, a nebude sa od nich požadovať, aby v tejto súvislosti znížili kapacitu výroby. Akékoľvek zníženia výrobnej kapacity sa v rámci týchto spoločností nepočítajú za minimálne zníženie. 7. Celková hrubá čiastka reštrukturalizačnej pomoci, ktorá má byť schválená pre oprávnené spoločnosti, sa určí na základe odôvodnení každého jednotlivého opatrenia pomoci, ktoré je stanovené v konečnom národnom reštrukturalizačnom programe a v jednotlivých podnikateľských zámeroch, ktoré majú byť schválené rumunskými orgánmi, a podlieha záverečnému overeniu splnenia kritérií stanovených v článku 9 ods. 4 protokolu 2 k európskej dohode, a schváleniu Radou. Celková hrubá čiastka reštrukturalizačnej pomoci poskytnutá a vyplatená v období rokov 1993 - 2004 v žiadnom prípade nepresiahne 49985 miliárd ROL. V rámci tohto celkového limitu sa uplatňujú tieto vedľajšie limity alebo maximálne čiastky štátnej pomoci poskytnuté a vyplatené každej oprávnenej spoločnosti v období rokov 1993 - 2004: Ispat Sidex Galaţi | 30598 miliárd ROL | Siderurgica Hunedoara | 9975 miliárd ROL | CS Reşiţa | 4707 miliárd ROL | IS Câmpia Turzii | 2234 miliárd ROL | COS Târgovişte | 2399 miliárd ROL | Donasid (Siderca) Călăraşi | 72 miliárd ROL | Štátna pomoc vedie za bežných trhových podmienok k životaschopnosti oprávnených spoločností na konci reštrukturalizačného obdobia. Čiastka a intenzita tejto pomoci musia byť prísne limitované na to, čo je absolútne potrebné na obnovenie tejto životaschopnosti. Životaschopnosť sa stanovuje zohľadnením referenčných hodnôt popísaných v dodatku A časť III. Rumunsko neposkytne žiadnu ďalšiu štátnu pomoc na účely reštrukturalizácie rumunského oceliarskeho priemyslu. 8. Celkové čisté zníženie výrobnej kapacity, ktoré musia oprávnené spoločnosti dosiahnuť v období rokov 1993-2008, sa pre hotové výrobky stanovuje najmenej na 2,05 milióna ton. Toto zníženie výrobnej kapacity sa meria na základe trvalého uzavretia dotknutých výrobných zariadení na valcovanie za tepla ich fyzickým zničením tak, aby už nemohli byť uvedené do prevádzky. Vyhlásenie konkurzu na oprávnenú spoločnosť sa nepovažuje za zníženie výrobnej kapacity [9]. Najnižšie čisté zníženie výrobnej kapacity 2,05 milióna ton a termíny zastavenia výroby a trvalého uzavretia príslušných zariadení sa dosiahnu v súlade s časovým harmonogramom uvedeným v dodatku A časť II. 9. Jednotlivé podnikateľské zámery musia byť písomne potvrdené oprávnenými spoločnosťami. Vykonávajú sa a zahŕňajú najmä: a) Pre Ispat Sidex Galaţi: i) vykonávanie investičného programu na modernizáciu prác, zvýšenie výnosov, zníženie nákladov (najmä spotreby energie) a zvýšenie kvality ii) preorientovanie sa na trh s plochými výrobkami z ocele s vyššou pridanou hodnotou iii) zvýšenie prevádzkovej efektívnosti a zlepšenie organizačného riadenia iv) ukončenie finančnej reštrukturalizácie spoločnosti v) vykonanie investícií potrebných na zosúladenie s právnymi predpismi v oblasti životného prostredia b) Pre Siderurgica Hunedoara: i) modernizácia zariadení na dosiahnutie predpokladaného plánu odbytu ii) zvýšenie prevádzkovej efektívnosti a zlepšenie organizačného riadenia iii) vykonanie investícií potrebných na zosúladenie s právnymi predpismi v oblasti životného prostredia c) Pre IS Câmpia Turzii: i) zvýšenie objemu výroby transformovaných výrobkov s vyššou pridanou hodnotou ii) vykonávanie investičného programu na zvýšenie kvality výroby iii) zvýšenie prevádzkovej efektívnosti a zlepšenie organizačného riadenia iv) vykonávanie investícií potrebných na zosúladenie s právnymi predpismi v oblasti životného prostredia d) Pre CS Reşiţa: i) špecializovanie sa na dodávku polotovarov pre miestne odvetvie potrubných systémov ii) uzavretie neefektívnych kapacít iii) vykonávanie investícií potrebných na zosúladenie s právnymi predpismi v oblasti životného prostredia e) Pre COS Târgovişte: i) zvýšenie podielu výrobkov s vyššou pridanou hodnotou ii) vykonávanie investičného programu na dosiahnutie zníženia nákladov, zvýšenie efektívnosti a zlepšenia kvality iii) vykonanie investícií potrebných na zosúladenie s právnymi predpismi v oblasti životného prostredia f) Pre Donasid Călăraşi: i) vykonávanie investičného programu na modernizáciu prác ii) zvýšenie podielu hotových výrobkov iii) vykonanie investícií potrebných na zosúladenie s právnymi predpismi v oblasti životného prostredia. 10. Všetky následné zmeny v národnom reštrukturalizačnom programe a v jednotlivých podnikateľských zámeroch musia byť schválené Komisiou a v prípade potreby Radou. 11. Vykonávanie reštrukturalizácie sa vykoná za úplnej transparentnosti a na základe zásad zdravého trhového hospodárstva. 12. Komisia a Rada pred pristúpením a po pristúpení až do roku 2009 podrobne monitorujú vykonávanie reštrukturalizačného programu a jednotlivých podnikateľských zámerov, ako aj plnenie podmienok stanovených v týchto ustanoveniach a v dodatku A. Komisia a Rada pozorne monitorujú najmä hlavné záväzky a ustanovenia stanovené v odseku 7 a 8, ktoré sa týkajúce štátnej pomoci, životaschopnosti a zníženia výrobnej kapacity, pričom používajú najmä reštrukturalizačné kritériá ustanovené v odseku 9 a v dodatku A časti III. Na tento účel bude Komisia predkladať Rade správy. 13. Monitorovanie zahŕňa nezávislé hodnotenie, ktoré sa vykonáva každoročne v rokoch 2005 až 2009. 14. Rumunsko bude v plnej miere spolupracovať so zreteľom na všetky monitorovacie opatrenia. Najmä: - Rumunsko predkladá Komisii 6-mesačné správy najneskôr do 15. marca a do 15. septembra každého roka, pokiaľ Komisia nerozhodne inak. Prvá správa musí byť doručená Komisii do 15. marca 2005 a posledná správa do 15. marca 2009; - tieto správy musia obsahovať všetky údaje potrebné na monitorovanie procesu reštrukturalizácie a zníženia a využitia výrobnej kapacity a poskytovať dostatočné finančné údaje na posúdenie splnenia podmienok a požiadaviek uvedených v týchto ustanoveniach a dodatku A. Správy musia obsahovať aspoň informácie stanovené v dodatku A časť IV, pričom Komisia si vyhradzuje právo na ich zmenu so zreteľom na svoje skúsenosti počas procesu monitorovania. Okrem obchodných správ jednotlivých oprávnených spoločností sa vypracuje správa o celkovej situácii rumunského oceliarskeho odvetvia vrátane najnovšieho makroekonomického vývoja; - Rumunsko zaviaže oprávnené spoločnosti, aby sprístupnili všetky príslušné údaje, ktoré by mohli byť za iných okolností považované za dôverné. Komisia pri podávaní správ Rade zabezpečí, aby dôverné informácie týkajúce sa jednotlivých spoločností neboli zverejnené. 15. Poradný výbor skladajúci sa zo zástupcov rumunských orgánov a z Komisie zasadá raz za šesť mesiacov. Ak to Komisia považuje za potrebné, zasadnutia tohto Poradného výboru sa tiež môžu konať ad hoc. 16. Ak Komisia na základe monitorovania zistí, že sa vyskytli podstatné odchýlky od prognóz v makroekonomickom vývoji, na základe ktorých bola posudzovaná finančná situácia alebo životaschopnosť oprávnených spoločností, môže požadovať od Rumunska, aby prijalo vhodné opatrenia na posilnenie alebo zmenu reštrukturalizačných opatrení dotknutých oprávnených spoločností. 17. Ak by sa monitorovaním preukázalo, že: a) podmienky stanovené v týchto ustanoveniach a v dodatku A neboli splnené, alebo že b) záväzky prijaté Rumunskom v rámci predĺženia obdobia, počas ktorého môže Rumunsko výnimočne poskytnúť štátnu pomoc pre reštrukturalizáciu svojho oceliarskeho priemyslu podľa európskej dohody, neboli splnené, alebo že c) v priebehu obdobia reštrukturalizácie Rumunsko poskytlo oprávneným spoločnostiam alebo akejkoľvek oceliarskej spoločnosti dodatočnú nezlučiteľnú štátnu pomoc, Komisia prijme vhodné opatrenia, ktoré budú od dotknutej spoločnosti vyžadovať vrátenie akejkoľvek pomoci poskytnutej v rozpore s podmienkami stanovenými v týchto ustanoveniach a v dodatku A. V prípade potreby sa obrátia na ochranné doložky, ako je to ustanovené v článku 37 aktu alebo podľa článku 39 aktu. [8] Ú. v. ES L 357, 31.12.1994, s. 2. Dohoda naposledy zmenená a doplnená rozhodnutím Asociačnej rady EÚ/Rumunsko č. 2/2003 z 25.9.2003 (zatiaľ neuverejnené v úradnom vestníku). [9] Zníženia výrobnej kapacity musia byť trvalé, ako je to definované v rozhodnutí Komisie č. 3010/91/ESUO (Ú. v. ES L 286, 6.10.1991, s. 20). --------------------------------------------------